വിദേശത്തു നിന്നെത്തിയ യുവാവിനെ ഒരു കോടിയുടെ സ്വര്ണവുമായി കാണാതായി സ്വൈരം കെടുത്തി ക്വട്ടേഷന് സംഘങ്ങള് നാദാപുരം: ഒന്നര കിലോ സ്വര്ണവുമായി വിദേശത്തുനിന്നെത്തിയ യുവാവ് അപ്രത്യക്ഷനായി. യുവാവിനെ കണ്ടെത്താന് ക്വട്ടേഷന് സംഘങ്ങള് നാദാപുരം മേഖലയില് കറങ്ങി നാട്ടുകാരുടെ സ്വൈരം കെടുത്തുന്നു. ബഹ്റൈനില് ജോലിചെയ്യുന്ന നാദാപുരം ഇയ്യങ്കോട് സ്വദേശിയായ യുവാവിനെ തിരഞ്ഞാണ് ക്വട്ടേഷന് സംഘം കറങ്ങുന്നത്. കഴിഞ്ഞദിവസം ഒരു കോടിയില്പരം രൂപ വിലവരുന്ന ഒന്നര കിലോ സ്വര്ണവുമായി യുവാവ് കണ്ണൂര് വിമാനത്താവളത്തില് ഇറങ്ങിയെന്നാണ് വിവരം. വിമാനത്താവളത്തില് കാത്തുനിന്ന സംഘത്തെ വെട്ടിച്ച് യുവാവ് മുങ്ങുകയായിരുന്നുവത്രെ. ഇതേത്തുടര്ന്ന് ചൊവ്വാഴ്ച രാവിലെ 11 മണിയോടെ രണ്ട് വാഹനങ്ങളിലായി എത്തിയ അജ്ഞാതസംഘം യുവാവിെന്റ വീട്ടിലെത്തിയെങ്കിലും ഇയാളെ കണ്ടെത്താനായില്ല. തുടര്ന്ന് ഇയാളുടെ വീടിന് സമീപത്തെ കടയിലും മറ്റും യുവാവിനെക്കുറിച്ച് സംഘം അന്വേഷണം നടത്തി. സ്വര്ണം തിരിച്ചേല്പിച്ചാല് വെറുതെ വിടാമെന്നും അല്ലെങ്കില് ശവം കാണേണ്ടിവരുമെന്നും യുവാവിനെ അറിയിക്കാന് നാട്ടുകാരോട് പറയുകയും ചെയ്തു. യുവാവിനെ കണ്ടെത്താന് സഹായിക്കുന്നവര്ക്ക് 15 ലക്ഷം രൂപ വാഗ്ദാനം ചെയ്താണ് സംഘം മടങ്ങിയത്. ഇതിനിടെ സ്വര്ണവുമായി നാട്ടിലെത്തിയ യുവാവിനൊപ്പം ഇയാളുടെ തലശ്ശേരി സ്വദേശിനിയായ ഭാര്യയെ കുറിച്ചും വിവരമില്ല. വിദേശത്തുനിന്ന് സ്വര്ണം ഏല്പിച്ച കൊടുവള്ളി കേന്ദ്രീകരിച്ച സംഘമാണ് യുവാവിനെ തേടി എത്തിയതെന്നാണ് സൂചന. ഇതിനിടെ, ഗള്ഫില് നിന്നെത്തിച്ച സ്വര്ണം കണ്ണൂരിലെ പൊട്ടിക്കല് സംഘത്തിന് കൈമാറിയതായും ഇവരുടെ സംരക്ഷണത്തിലാണ് യുവാവുള്ളതെന്നും പറയപ്പെടുന്നു. അതിനിടെ രണ്ടുപേരെ കാണാതായിട്ടും തങ്ങള്ക്ക് ഇതുവരെ പരാതിയൊന്നും ലഭിച്ചിട്ടില്ലെന്ന് നാദാപുരം പൊലീസ് പറഞ്ഞു.